b"\n_START_ARTICLE_\nLa Banqueta\n_START_SECTION_\nDescripci\xc3\xb3\n_START_PARAGRAPH_\nLa concepci\xc3\xb3 de la Banqueta com a carrer neix amb l'obertura de la ciutat envers el riu. All\xc3\xb2 que per una ciutat de mar \xc3\xa9s el passeig mar\xc3\xadtim, ho constitueix la Banqueta per a Lleida. Altrament, el passeig es veu minvat, per manca d'espai de vianants i exc\xc3\xa9s d'espai rodat, de bona part de la seva significaci\xc3\xb3. Alguns elements, com les fileres d'arbres, la barana amb ritme de fanals al mur del riu i la qualitat arquitect\xc3\xb2nica dels edificis, fan de la Banqueta un element urb\xc3\xa0 essencial a Lleida.\n_START_SECTION_\nHist\xc3\xb2ria\n_START_PARAGRAPH_\nL'enderroc de les muralles l'any 1861, fa que el nucli antic s'obri al riu amb una fa\xc3\xa7ana urbana dotada de bones vistes. La construcci\xc3\xb3 per Llu\xc3\xads de Blondel del terrapl\xc3\xa8 sobre el riu, suposa l'impuls hist\xc3\xb2ric m\xc3\xa9s important per al disseny urb\xc3\xa0 de la Banqueta. En el bienni 1923-24, es constru\xc3\xad una nova barana sobre l'ampit del mur, que fou malmesa durant la guerra civil. El 1949 es constru\xc3\xad l'actual balustrada, d'arquitectura m\xc3\xa9s severa per\xc3\xb2 elegant."